ເລຂາທິການ ສປຊ ເປັນຫ່ວງ ນໍາແຜນການ ສົ່ງດາວທຽມ ຂອງເກົາຫລີເໜືອ
ທ່ານ​ພັນ ຄີ​ມູນ ກ່າວວ່າ ການ​ຍິງ​ລູກ​ສອນ​ໄຟ ຂອງເກົາຫຼີເໜືອ ແມ່ນ​​​ເປັນ​ການຂົ່ມຂູ່​ຕໍ່​ຄວາມ​ໝັ້ນຄົງ​ຂອງ​ຂົງ​ເຂດ
ທ່ານ ພັນ ຄີມູນ ເລຂາທິການໃຫຍ່ສະຫະປະຊາຊາດໄດ້ສະແດງຄວາມເປັນຫ່ວງຢ່າງເລິກ ເຊິ່ງ ຕໍ່ແຜນການຂອງເກົາຫລີເໜືອ ທີ່ຈະສົ່ງດາວທຽມດວງນຶ່ງຂຶ້ນສູ່ວົງໂຄຈອນແລະໄດ້ ປະຕິຍານວ່າ ຈະຍົກເອົາບັນຫາດັ່ງກ່າວ ນີ້ຂຶ້ນມາໂອ້ລົມຢູ່ໃນກອງປະຊຸມສຸດຍອດ ກ່ຽວກັບຄວາມໝັ້ນຄົງນີວເຄລຍໃນອາທິດໜ້າ ນີ້ ທີ່ນະຄອນຫລວງໂຊລ ໃນການຖະແຫຼງຢູ່ທີ່ປະເທດມາເລເຊຍເມື່ອວັນພະຫັດມື້ນີ້ ທ່ານພັນ ຄີມູນ ກ່າວວ່າ ການ ຍິງລູກສອນໄຟນີ້ ແມ່ນເປັນການຂົ່ມຂູ່ຕໍ່ຄວາມໝັ້ນຄົງຂອງຂົງເຂດແລະບ່ອນທຳລາຍຕໍ່ ຄວາມກ້າວໜ້າຕ່າງໆທີ່ໄດ້ຮັບມາເມື່ອໝໍ່ໆມານີ້  ເພື່ອຈະກ້າວໄປສູ່ການຍຸຕິລົງຂອງບັນ ຫາຂັດແຍ້ງ ກ່ຽວກັບໂຄງການນີວເຄລຍຂອງເກົາຫລີເໜືອນັ້ນ ຝ່າຍເກົາຫລີເໜືອກໍກ່າວວ່າ ການສົ່ງດາວທຽມ ທີ່ມີກໍາໜົດໃສ່ກາງເດືອນເມສາຕໍ່ໜ້ານີ້ ແມ່ນມີວັດຖຸປະສົງເພື່ອການຄົ້ນຄວ້າດ້ານວິທະຍາສາດຢ່າງສັນຕິ ແຕ່ທ່ານພັນ ຄີມູນກ່າວ ວ່າ ການສົ່ງດາວທຽມດັ່ງກ່າວນີ້ ເປັນການ ລະເມີດຢ່າງຈະແຈ້ງທີ່ສຸດ ຕໍ່ມະຕິຂອງສະຫະ ປະຊາຊາດທີ່ຫ້າມບໍ່ໃຫ້ເກົາ ຫລີີເໜືອນຳໃຊ້ເທັກໂນໂລຈີ່ລູກສອນໄຟຂີປະນາວຸດນັ້ນ ເມື່ອເດືອນຜ່ານມານີ້ ເກົາຫລີເໜືອຕົກລົງທີ່ຈະໂຈະການເສີມສະມັດຖະພາບຢູເຣນຽມ ອະນຸຍາດໃຫ້ພວກເຈົ້າໜ້າທີ່ກວດກາອາວຸດສະຫະປະຊາຊາດກັບຄືນເຂົ້າໄປເກົາຫລີເໜືອ ໄດ້ ແລະຢຸດການທົດລອງຍິງລູກສອນໄຟ ໃນຂະນະທີ່ສະຫະລັດກໍຕົກລົງຈະສົ່ງອາຫານ ໄປໃຫ້ເກົາຫລີເໜືອທີ່ຕ້ອງ ການຄວາມຊ່ວຍເຫຼືອໃນດ້ານນີ້ເປັນທີ່ສຸດນັ້ນ ທ່ານ Victor Cha ອະດີດຜູ້ອໍານວຍການສະພາຄວາມໝັ້ນຄົງແຫ່ງຊາດຮັບຜິດຊອບກິດ ຈະການເອເຊຍ ບອກວີໂອເອວ່າ ເວລາພຽງຢາງຕົກລົງທີ່ຈະໂຈະການທົດລອງຍິງລູກສອນ ໄຟນັ້ນ ກໍໝາຍເຖິງການຢຸດປ່ອຍດາວ ທຽມໄປໃນຕົວນັ້ນນໍາ